b'\n_START_ARTICLE_\nHerezija\n_START_PARAGRAPH_\nHerez\xc3\xadja je izraz za krivoverstvo, krivo vero. Kdor u\xc4\x8di ali zagovarja krivo vero, je her\xc3\xa9tik. Izraz herezija najpogosteje uporabljamo za krivo vero v okviru kr\xc5\xa1\xc4\x8danstva - torej za kr\xc5\xa1\xc4\x8dansko verovanje, ki se ne sklada s prepri\xc4\x8danjem ve\xc4\x8dine kristjanov._NEWLINE_Beseda herezija izhaja iz gr\xc5\xa1ke besede \xce\xb1\xe1\xbc\xb5\xcf\x81\xce\xb5\xcf\x83\xce\xb9\xcf\x82, hairesis (\xce\xb1\xe1\xbc\xb1\xcf\x81\xce\xad\xce\xbf\xce\xbc\xce\xb1\xce\xb9, haireomai - izbrati), kar pomeni ali izbira prepri\xc4\x8danj ali struja vernikov._NEWLINE_Mnogokrat v zgodovini so heretike preganjali zaradi pomanjkanja strpnosti prevladujo\xc4\x8de Cerkve (verstva) do ostalih lo\xc4\x8din oziroma verskih skupnosti. V antiki je eden vidnej\xc5\xa1ih primerov preganjanje kristjanov v prvih stoletjih kr\xc5\xa1\xc4\x8danstva. Cesarji, kot so Neron, Domicijan, Decij, Valerijan in Dioklecijan so imeli kr\xc5\xa1\xc4\x8danstvo za tujek, ki ga je treba odstraniti v prid dr\xc5\xbeavne religije._NEWLINE_Prav tako pa je zatem tudi kr\xc5\xa1\xc4\x8danska Cerkev preganjala heretike. Sveti Avgu\xc5\xa1tin, Irenej Lyonski in drugi so z razpravami b\xc3\xadli bitke proti gnosticizmu, arianizmu, manihejstvu, donatizmu, pelagijanstvu. V srednjem veku so bili sporni albi\xc5\xbeani, katari, bogomili, v novem veku husiti, itd._NEWLINE_V moderni dru\xc5\xbebi in dr\xc5\xbeavah tovrstnih nasprotij ve\xc4\x8d ni, saj so verske skupnosti med seboj enakopravne in lo\xc4\x8dene od dr\xc5\xbeave, kar je urejeno z zakoni. Pripadnikov sodobnih verskih skupnosti ne imenujemo ve\xc4\x8d heretiki.'